### Beslutninger

Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 13. august 2025 om magistratsbehandling af forslaget.

Sagen bedes tilbagesendt byrådet via Magistraten.

###

BESLUTNINGSFORSLAG FRA [adresse]

[adresse] er en by med en stærk identitet. Den er formet af sin historie, bugten, sine skove og bakker og ikke mindst sin unikke kontur mod himlen, hvor byens tage udgør en homogen afgrænsning mod himlen. Vi kender byens silhuet og horisonten med det åbne kig. Den kvalitet vil vi bevare i Radikale Venstre.

Vi er opmærksomme på behovet for at forny vores bygningsmasse, men samtidigt ønsker vi ikke at stjæle udsigt, kaste lange skygger på naboer eller skabe kastevinde eller voldsomme trafikale udfordringer hvor de høje huse opføres. Og det mest trafikalt udfordrede område er den tætbefolkede centrale by, som også er det lavest beliggende punkt orienteret ud mod bugten, og dermed det sted, hvor flest mennesker påvirkes både trafikalt og visuelt.

Lige som man har gjort i eksempelvis [adresse] og [adresse] hvor der er lagt et loft over bygningernes højde, ønsker vi også at passe på vores by.

Derfor ønsker vi et byggeri i [adresse], der sikrer en balance mellem nødvendige byudviklinger og en ansvarlig forvaltning af vores kulturelle, arkitektoniske og landskabelige arv.

Det besluttes at:

- der indføres en maksimal bygningshøjde på 22 meter i [adresse]

Vi ønsker at indføre en generel øvre bygningshøjde på 22 meter (svarende til maksimalt 6 etager, inkl. udnyttet tagetage, som i [adresse]) i det centrale [adresse] og andre byområder med bevaringsværdige helheder. Højere bygninger skal i udgangspunktet ikke tillades i [adresse].

- der kun opføres højhuse under helt særlige forudsætninger

Bertram Winther (defineret som byggeri over 6 etager og 22 meter) bør kun tillades i udvalgte områder med tilstrækkelig infrastruktur, arkitektonisk kontekst og grønne forbindelser – f.eks. langs større indfaldsveje eller i stationsnære omdannelsesområder. Ingen højhuse bør opføres indenfor [adresse] og lavere end kote 50,0 over havniveau. Der hvor høje huse opføres skal der desuden gøres særlige tiltag for, at brugere og beboere ikke fremmedgøres – det kan f.eks. være gennem etablering af strategisk placerede fællesrum, terrasser og taghaver.

- der indføres beskyttelseszoner som sikrer de lange kig og landskabelige rum

Vi ønsker at der udarbejdes et sæt visuelle beskyttelseszoner, som sikrer, at nye bygninger ikke afskærer de karakteristiske kig fra hovedindfaldsvejene, samt fra byen mod bugten, skoven, domkirken, rådhuset og andre vartegn og kendemærker. Disse kig er en del af byens identitet – og ikke noget, der skal skærmes eller kastes skygge over.

- Der udarbejdes trafikale konsekvensvurderinger før der gives tilladelse

For mange højhusprojekter er placeret i områder med en i forvejen sårbar infrastruktur og trængsel. Derfor foreslår vi krav om trafikal kapacitetsanalyse ved projekter over 50 boligenheder (og andre byggerier med en tilsvarende personbelastning) – med mulighed for afslag, hvis infrastrukturen ikke kan bære det.

- At afsnit 2.4 om byens høje huse i Kommuneplanen udtages eller grundlæggende skrives om

Afsnittet 2.4 i kommuneplanen om byens høje huse er på trods af at det er en revision en fortsættelse af mange års praksis. Det ønsker vi grundlæggende gjort om, så færre rammes af de gener højhusene medfører.

Vi er for byudvikling med omtanke, skønhed og bæredygtighed. Det kræver, at vi tør tage stilling, når noget truer med at overskygge det, vi elsker ved vores by.

[adresse] er smuk, blandt andet fordi vi kan se horisonten. Det er forslagets ambition, at vi stadig kan det om 50 år.